**A Szegedi Tudományegyetem Informatika Doktori Iskolájának  
Működési Szabályzata**

Jelen szabályzat a doktori iskolákról, a doktori eljárások rendjéről és a habilitációról szóló 387/2012. (XII. 19.) Kormányrendelet, valamint a Szegedi Tudományegyetem Doktori Képzés és Doktori Fokozatszerzés Szabályzatának (továbbiakban: SZTEDSZ) rendelkezéseit egészíti ki és alkalmazza. Érvényes azokra a doktorandusz hallgatókra, akik tanulmányaikat a 2016/2017 tanév első félévben vagy utána kezdik meg.

1. **Az Informatika Doktori Iskola címe és adatai**

Működési hely: Szegedi Tudományegyetem

TTIK, Informatikai Intézet

6720 Szeged, Árpád tér 2.

Postacím: Szegedi Tudományegyetem

Informatika Doktori Iskola

6701 Szeged, Postafiók 652

Telefon: +36 62 546 715

Fax: +36 62 546 397

Email: dscs@inf.u-szeged.hu

Honlap: https://www.inf.u-szeged.hu/phd/

**2. Az Informatika Doktori Iskola felépítése és vezető testülete**

2.1. Az Informatika Doktori Iskola (továbbiakban DI) munkáját a Doktori Iskola Tanácsa (továbbiakban DIT) koordinálja, irányítja. A Tanács tagjai:

* a DI vezetője, egyben a DIT elnöke, akit a DI törzstagjai választanak
* az DI vezetőjének helyettese, egyben a DIT elnökének helyettese, akit a DI törzstagjai választanak
* a DI öt további törzstagja, akiket a DI törzstagjai választanak, és
* tanácskozási jogú tag a DIT titkára, akit a DIT véleményének kikérése után a DIT elnöke bíz meg.

A DIT tagjainak mandátuma három évre szól, a titkár megbízása is három éves. A DIT tagjait akadályoztatásuk esetén előre megválasztott póttagok helyettesíthetik szavazati joggal.

2.2. A DIT szükség szerint, de szemeszterenként legalább egyszer ülésezik. Az ülésekről emlékeztető készül.

2.3. A DIT határozatait nem számmal történő szavazások esetén a többségi határozathozatal szabályai szerint hozza. Szavazategyenlőség esetén az elnök szavazata dönt. (A fokozatszerzési eljárás során az értekezés eljárásra bocsáthatóság áról a DIT tagjai számmal szavaznak, ld. később, a fokozatszerzési eljárás szabályainál.) A DIT akkor határozatképes, ha szavazattal rendelkező tagjainak (illetve póttagjainak) többsége részt vesz a szavazáson.

2.4. A DIT szavazásos döntéseit ˗ a személyi ügyek, a fokozatszerzési eljárás indítása, az értekezés eljárásra bocsájthatóságaés a fokozat odaítélésére, illetve elutasítására vonatkozó javaslat kivételével ˗ nyílt szavazással hozza meg. Indokolt esetben bármely tag kérhet, illetve az elnök is kezdeményezhet titkos szavazást, amelyről a DIT egyszerű többséggel, nyílt szavazással dönt.

2.5. A DIT elnöke által előterjesztett ˗ nyílt szavazással eldönthető ˗ konkrét ügyben a DIT döntést hozhat elektronikus úton (e-mail) is. A megadott határidőig nem válaszoló tagok szavazata érvénytelennek tekintendő.

2.6. A DIT üléseinek napirendi pontjait és az ülésein szereplő, döntést igénylő napirendi pontokhoz szükséges anyagokat a tagok számára hozzáférhetővé kell tenni legalább két munkanappal az ülés előtt - ez történhet elektronikusan is.

2.7. A DIT dönt a DI-t érintő alábbi ügyekben (az SZTE doktori szabályzatával összhangban):

* új témakiírók megválasztása,
* a témakiírók által javasolt kutatási témák engedélyezése,
* a doktori képzés adott félévre meghirdetett tárgyainak meghatározása,
* házi védés megtartása,
* tanulmányi utak engedélyezése, és
* a DI bevételeivel való gazdálkodás az Informatikai Intézet vezetésével egyetértésben.

2.8. A DIT javaslatot tesz a DI-t érintő alábbi ügyekben:

* a DI Működési Szabályzata és Képzési Terve,
* a DI-ba jelentkezők felvétele,
* fokozatszerzési eljárások indítása (az SZTE vonatkozó szabályzata által előírt esetben),
* fokozatszerzési eljárások folytatása,
* a komplexvizsga tárgyak összeállítása,
* a komplexvizsga bizottságok és a nyilvános védések bírálóbizottsága tagjai kijelölése,
* engedélyezés tanulmányok halasztására,
* doktori fokozat odaítélése,
* a felvételiztető bizottság tagjai kijelölése,
* új törzstagok választása,
* az DI belső tagolódásának meghatározása, és
* a Kar által az Iskolának ítélt felvételi keretszám betöltése.

2.9. A DI adminisztrációs ügyeit a DIT titkára intézi. A DIT titkára az Informatikai Intézet doktori fokozattal rendelkező oktatója. A titkár által felügyelt feladatok:

* a kutatási témák összegyűjtése,
* az adott félévre javasolt kurzusok összegyűjtése, az oktatók felkérése,
* a DIT döntéseihez szükséges anyagok elkészítése,
* a hallgatók féléves beszámolóinak begyűjtése, előzetes értékelése,
* a hallgatói adatok nyilvántartása,
* kimutatások, statisztikák készítése,
* az ODT adatbázis kezelése,
* a DI honlapjának karbantartása.

**3. A doktorandusz hallgatók tanulmányai**

3.0. A szervezett doktori képzés az SZTE-n nappali tagozaton és levelező munkarendben is lehetséges. A levelező képzési forma a munkahellyel rendelkezők számára biztosít doktori fokozatszerzési lehetőséget.

3.1. A hallgatók a DI honlapján, illetve az ODT adatbázisában meghirdetett témákra jelentkezhetnek a téma kiírójával történő egyeztetés alapján vagy egyéni felkészülőként kapcsolódhatnak be a képzésbe.

3.2. A témakiírókat a DIT hagyja jóvá, a meghirdetett témákat a DIT engedélyezi. Csak olyan doktori fokozattal rendelkező oktató lehet témakiíró, aki a meghirdetett témához kapcsolódóan a doktori fokozat megszerzéséhez szükséges eredményeken túlmutató tudományos eredményekkel rendelkezik.

3.3. A szervezett képzésbe jelentkező hallgatók szóbeli felvételi vizsgán vesznek részt. A felvételi bizottság a szóbeli vizsga, a korábbi tudományos munka és a diploma minősítése alapján kialakított pontszám szerint rangsorolja a jelentkező hallgatókat. A rangsor elején levő hallgatók részesülhetnek állami ösztöndíjban, a többi, a minimum követelményeket elérő jelentkező önköltséges hallgatóként vehet részt a képzésben.

3.4. Egyéni felkészülő komplex vizsgára jelentkezése akkor fogadható el, ha már folytatott a DI profiljába illeszkedő kutatásokat és teljesítette a publikációs követelmények legalább kétharmad részét. Egyéni felkészülő mellé a DI konzulenst rendelhet, és számára költségtérítést állapíthat meg.

*Sikeres komplex vizsga esetén a felsőoktatási intézmény elismeri a komplex vizsgára bocsátás feltételéül meghatározott minimum krediteket, azzal, hogy kérelemre az előzetesen megszerzett ismeretek, kompetenciák alapján további krediteket is el lehet ismerni a jogszabályokban megadott felső korlát erejéig (SZTEDSZ VI./52.*).

3.5. A hallgatók tanulmányaikat a DIT által kialakított és rendszeresen felülvizsgált kreditrendszernek (l. Képzési Terv) megfelelően folytatják.

3.6. A hallgató tudományos munkáját és tanulmányait a témavezetője felügyeli.

3.7. A hallgató köteles minden félévet követően az elvégzett munkájáról beszámolót készíteni, és azt a DI titkárának a megadott határidőre benyújtani. A hallgatók beszámolójának űrlapja a Doktori Iskola honlapjáról tölthető le.

3.8. A hallgatók külföldi részképzésben vehetnek részt. Ösztöndíjas hallgató ösztöndíja folyósítása nem szakad meg a részképzés során. A részképzés alatt külföldön teljesített kurzusok elfogadásáról a DIT dönt.

3.9. A hallgatók tanulmányaik első 4 félévében az Informatikai Intézet kérése esetén kötelesek az Intézet oktatási munkájában gyakorlatok tartásával, a záróvizsgákon való felügyeléssel és jegyzőkönyvvezetéssel részt venni. Egy hallgató maximum szemeszterenként heti 4 óra megtartására kötelezhető, az oktatási munkájáért óradíj adható. Záróvizsgán való felügyeletre illetve jegyzőkönyvvezetésre egy hallgató szemeszterenként maximum két alkalommal kötelezhető.

**4. A fokozatszerzési eljárás szabályai**

4.1. A PhD fokozatot mind a szervezett képzésben részt vevők, mind az egyéni felkészülők fokozatszerzési eljárás keretében szerezhetik meg. A fokozatszerzési eljárás a komplex vizsga letételéből, a kutatási és disszertációs szakasz teljesítéséből és a doktori disszertáció (értekezés) sikeres megvédéséből áll.

4.2. A jelölt fejtsen ki olyan publikációs tevékenységet, amely teljesíti az 1. Mellékletben szereplő követelményeket.

4.3. A PhD fokozat megszerzéséhez a jelöltnek doktori disszertációt kell benyújtania a komplex vizsgát követő három éven belül. A disszertációval szemben a Szegedi Tudományegyetem Doktori Képzés és Doktori Fokozatszerzés szabályzatában leírt követelményeken felül a DI az alábbiakat írja elő:

* a disszertáció terjedelme az összefoglalókkal együtt (nem számítva az irodalomjegyzéket) 80-120 oldal legyen,
* a disszertáció nyelve magyar vagy angol,
* a disszertációba foglalt eredmények meghatározó részének a beadáskor már publikáltnak, vagy közlésre elfogadottnak kell lennie, továbbá alkalmazások esetén lényeges, hogy az eredmények informatikai szempontból értékelhetők legyenek,
* a disszertációval együtt be kell adni annak 10-12 oldalas magyar és angol nyelvű tézis-szerű összefoglalását A5-ös méretben, 20 példányt magyar, 5-öt pedig angol nyelven, valamint
* 2 példányban a disszertáció eredményeit tartalmazó valamennyi publikáció másolatát,
* a jelölt adja meg, hogy a publikációs követelmények teljesítésének elbírálását az a) vagy b) területen kéri, mely közleményekkel és minden közlemény esetén adja meg, hogy az mely feltételt teljesíti.

4.4. A disszertációban felhasznált publikációkkal kapcsolatban a jelölt és a témavezető (ha van) nyilatkozatot készít, amely részletezi a jelölt hozzájárulását. Ezen nyilatkozatot a DI titkára minden felhasznált cikk minden társszerzőjének elküldi a jelölttől kapott email címlistára azzal, hogy 1 héten belül nyilatkozzanak, hogy egyetértenek-e a nyilatkozat tartalmával. Amíg bármelyik társszerző kifogást emel az 1 hetes határidőn belül, a fenti eljárást meg kell ismételni. Ezután a DI igazolást állít ki arról, hogy a társszerzők a nyilatkozatot elfogadják. A szükséges sablonok a 2. Mellékletben találhatók.

4.5. A disszertáció hivatalos benyújtása előtt – a témavezető javaslatára – lehetőség van házi védés tartására. Ennek indításához a 1. Mellékletben szereplő publikációs követelményeket teljesíteni kell, de a disszertáció és a tézisek nem tekintendők feltétlenül véglegesnek, ezért mindkettőn fel kell tüntetni, hogy „Munkaváltozat”. A házi védéses eljárás anyagát a Doktori Iskola titkárának kell benyújtani. A házi védést a témavezető szervezi meg, lebonyolítására nézve a nyilvános védésre vonatkozó eljárás az irányadó. A házi védésen elhangzott észrevételek alapján, valamint az opponensek javaslatára a jelölt átdolgozhatja dolgozatát és téziseit, majd a hivatalosan is benyújtja a disszertációját. A DIT törekszik arra, hogy a házi védéshez felkért opponensek lehetőleg a hivatalos védésen is opponensek legyenek.

4.6. Amikor a jelölt az értekezését is benyújtja, akkor a referens megvizsgálja, hogy a jelölt teljesíti-e a szükséges nyelvi és publikációs követelményeket, a dolgozat teljesíti-e a formai követelményeket, a disszertációban szereplő eredmények túlnyomó része publikált-e, tartalmazza-e a szükséges társszerzői nyilatkozatokat majd javaslatot tesz a DIT-nek az értekezés eljárásra bocsátása ügyében. A DIT 0-5 skála használatával titkosan szavaz az értekezés eljárásra bocsátásáról. A lehetséges pontszámok legalább 60%-a szükséges a támogató javaslathoz. A DIT a referens javaslata alapján nyílt szavazással dönt a bíráló bizottságról.

4.7. A nyilvános vita eredményének ismeretében a DIT titkosan szavaz a fokozat odaítélésének javaslatáról.

**5. Nyelvi követelmények**

5.1. A törvényben előírt két nyelv közül az egyik az angol. A másik nyelv a német, a francia, az olasz, a spanyol és az orosz nyelvek valamelyike, illetve valamelyik szomszédos ország hivatalos nyelve kell legyen. Emellett, a jelölt kérelmére, a Doktori Iskola Tanácsa elfogadhat olyan további idegen nyelvet, amelyről a jelölt igazolni tudja, hogy a tudományos munkájában használja.

2021. július 7.

**1. Melléklet: Publikációs követelmények**

A publikációs követelmények két területen, az általános- vagy a műszaki informatikain teljesíthetők. A doktorjelölt adja meg, hogy ezek közül mely terület követelményei szerint kéri a pályázatának elbírálását. Mindkét területen elegendő igazolni a közlemények közlésre való elfogadását.

a) **Az általános informatikai terület követelményei**

A doktorjelölt teljes terjedelmű és eredményeiben új közleményeinek összesített pontszáma legyen legalább 2.5. Az egyes közlemények pontszáma:

* 1-szerzős cikk: 1.00 pont
* 2-szerzős cikk: 0.75 pont
* 3-szerzős cikk: 0.60 pont
* 4-szerzős cikk: 0.48 pont
* 5-szerzős cikk: 0.40 pont
* 6-szerzős cikk: 0.32 pont
* 7-szerzős cikk: 0.25 pont
* 8-szerzős cikk: 0.20 pont
* 9-szerzős cikk: 0.15 pont
* 10 vagy annál több szerzővel közölt cikk: 0.10 pont

Az általános informatikai területen az alábbiak számítanak publikációnak:

1. Lektorált folyóiratcikk: Ha olyan folyóiratban jelent meg, amelyet

* a Mathematical Reviews, a Zentralblatt für Mathematik, Computing Reviews vagy az Inspec referál, vagy amely szerepel a Web of Science, vagy a Scopus listáján, vagy
* valamely neves kiadó jelentetett meg (Academic Press, ACM, Cambridge University Press, IEEE Computer Society, IOS, Kluwer, MIT Press, Oxford University Press, Springer-Verlag, Elsevier, Wiley & Sons, World Scientific, Addison Wesley, Prentice Hall, North Holland, Birkhauser), elismert szakmai fórumot képez és nemzetközileg elismert szerkesztő bizottsággal rendelkezik.

2. Könyv, könyvfejezet: Ha olyan könyv vagy olyan kiadványban jelent meg, amelyet

* a Mathematical Reviews, a Zentralblatt für Mathematik, Computing Reviews vagy az Inspec referál, vagy amely szerepel a Web of Science, vagy a Scopus listáján, vagy
* valamely neves kiadó jelentetett meg (Academic Press, ACM, Cambridge University Press, IEEE Computer Society, IOS, Kluwer, MIT Press, Oxford University Press, Springer-Verlag, Elsevier, Wiley & Sons, World Scientific, Addison Wesley, Prentice Hall, North Holland, Birkhauser) és elismert szakmai fórumot képez.

3. Konferencia (symposium, workshop) kiadványban megjelent publikáció: Ha olyan kiadványban jelent meg, amelyet

* a Mathematical Reviews, a Zentralblatt für Mathematik, Computing Reviews vagy az Inspec referál, vagy amely szerepel a Web of Science, vagy a Scopus listáján vagy
* olyan nemzetközi konferencia (symposium, workshop) kiadványa, amely a terület nemzetközileg elismert rangos szakmai fóruma, nemzetközi programbizottsággal, továbbá az elfogadott cikkek szerzőinek több mint 50%-a külföldi és az elfogadási arány általában legfeljebb 50%.

b) **A műszaki informatikai terület követelményei**

A doktorjelöltnek legyen legalább 4 olyan teljes terjedelmű és eredményeiben új közleménye, amelyekre teljesüljenek az alábbi feltételek:

* összesített pontszámuk eléri a 12 pontot,
* közülük legalább 2 lektorált, idegen nyelvű folyóiratcikk, melyek közül legalább egy egyik olyan folyóiratban jelent (vagy jelenik) meg, ami szerepel a Web of Science vagy a Scopus listáján és
* közülük legalább 2 idegen nyelvű, amelyekben eléri az alábbi pontszámok legalább 50%-át.

A publikációk pontozása:

* Könyv
  + Idegen nyelvű 8
  + Magyar nyelvű 5
* Könyvrész, könyvfejezet
  + Idegen nyelvű 6
  + Magyar nyelvű 3
* Folyóiratcikkek
  + Lektorált
    - Külföldön megjelent idegen nyelvű 6
    - Magyarországon megjelent idegen nyelvű 4
    - Magyar nyelvű 2
  + Nem lektorált
    - Külföldön megjelent idegen nyelvű 3
    - Magyarországon megjelent idegen nyelvű 2
    - Magyar nyelvű 1
* Konferencia kiadványában megjelent legalább 4-oldalas cikk
  + Nemzetközi részvételű, idegen nyelvű 3
  + Hazai részvételű, idegen nyelvű 2
  + Magyar nyelvű 1
* Szabadalom 2
* Elektronikus publikáció[[1]](#footnote-0) 1

A fenti pontszámok osztandók a szerzők számával, melybe a témavezetőt és a társ-témavezetőt nem kell beszámítani.

**2. Melléklet: A társszerzői nyilatkozat szövege**

A témavezető aláírása csak akkor kell, ha van témavezető. Csak magyar társszerzők esetén:

**Nyilatkozat**

<jelölt neve> “<disszertáció címe>” című PhD disszertációjában a következő eredményekben <jelölt neve> hozzájárulása volt a meghatározó:

<eredmények listája hivatkozással a tézispontokra/fejezetekre aminek részei és a cikkekre amelyben megjelentek>

Ezek az eredmények <jelölt neve> PhD disszertációján kívül más tudományos fokozat megszerzésére nem használhatók fel.

dátum, jelölt aláírása, témavezető aláírása

Az Informatika Doktori Iskola vezetője kijelenti, hogy jelen nyilatkozatot minden társszerzőhöz eljuttatta, és azzal szemben egyetlen társszerző sem emelt kifogást.

dátum, DI vezető aláírás

Ha akár csak egy külföldi társszerző is van, a nyilatkozatot angolul kell elkészíteni:

**Declaration**

In the PhD dissertation of <name of candidate> entitled <title of thesis>, <name of candidate>'s contribution was decisive in the following results:

<list of results with reference to the thesis points/sections in which they are part of and to papers in which they appeared>

These results cannot be used to obtain an academic research degree, other than the submitted PhD thesis of <name of candidate>.

date, signature of candidate, signature of supervisor

The head of the Doctoral School of Computer Science declares that the declaration above was sent to all of the coauthors and none of them raised any objections against it.

date, signature of head of Doctoral School

1. Folyóirat/cég honlapján *google scholar*-ral megtalálható (a saját honlapon való megjelentetés nem számít pontozható publikációnak). [↑](#footnote-ref-0)